**ELŐTERJESZTÉS**

**Velem községi Önkormányzat Képviselő-testülete**

**2017. december 18-i rendkívüli ülésének**

**2. napirendi pontjához**

**Tisztelt Képviselő-testület!**

Velem községi Önkormányzat tagja a Nyugat – Dunántúli Regionális Hulladékgazdálkodási Önkormányzati Társulásnak (a továbbiakban: Társulás).

A Társulás 2017. december 6. napján azzal kereste meg az Önkormányzatot, hogy Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott hulladékgazdálkodással kapcsolatos helyi önkormányzati feladatot, valamint ezzel együtt a hulladékról szóló 2012. évi CLXXXV. törvény 33-34. §-a alapján a közszolgáltató kiválasztását és a közszolgáltatási szerződés megkötésének jogát ruházza át a Társulásra.

A Képviselő-testület a 2017. november 28. napján tartott ülésén 104/2017. (XI.28.) számon hozott határozatával felkérte Velem község polgármesterét a hulladékgazdálkodási közszolgáltatás ellátására vonatkozó beszerzési eljárás lefolytatására, annak érdekében, hogy 2018. január 1-jétől biztosított legyen a szolgáltatás. Az új közszolgáltatóval történő szerződéskötés érdekében a határozat végrehajtása folyamatban van, ezért nem javasolt a fent ismertetett feladatok és jogok átruházása a Társulás javára.

A Társulás egyúttal arról is tájékoztatta a tagönkormányzatokat, hogy a KEHOP-3.2.1-15-2017-00018. azonosítószámú „Komplex hulladékgazdálkodási rendszer fejlesztése a Nyugat – dunántúli Regionális Hulladékgazdálkodási Önkormányzati Társulás területén” elnevezésű projektben konzorciumi tagként vesz részt. A projekt műszaki tartalma és költségösszesítője mellékletként csatolásra került, amelynek jóváhagyásáról a képviselő-testületnek szintén döntést kell hoznia.

A tagönkormányzatok a Társulási Megállapodás szerint 600,-Ft/év/fő hozzájárulást fizetnek, amelyből 500,-Ft/év/fő a beruházási önrész, míg 100,-Ft/év/fő a működési hozzájárulás. Tekintettel arra, hogy a Megállapodásban szereplő Projekt, valamint a bezárt települési szilárd lerakók rekultivációja megvalósult, így a beruházási önrész további fizetése nem indokolt, csak a működési hozzájárulás fizetése.

Kérem a Tisztelt Képviselő-testületet, hogy az előterjesztést megtárgyalni és a döntését meghozni szíveskedjen!

Velem, 2017. 12. 18.

**Szél Józsefné s.k.**

polgármester

****



## I. HATÁROZATI JAVASLAT

Velem községi Önkormányzat Képviselő-testülete elfogadja a Nyugat – Dunántúli Regionális Hulladékgazdálkodási Önkormányzati Társulás (9700 Szombathely, Kossuth L. u. 1-3.) Társulási Megállapodás V/1. pontjában a Társulás bevételi módosítását oly módon, hogy 2018. január 01. napjától az 500,-Ft/fő/év beruházási önrészfizetési kötelezettsége a tagönkormányzatoknak megszűnjön.

Határidő: 2018. január 01.

Felelős: Szél Józsefné polgármester

## II. HATÁROZATI JAVASLAT

1. Velem községi Önkormányzatának Képviselő-testülete a térségi integráció és a KEHOP – 3.2.1-15-2017-00018. azonosító számú Komplex hulladékgazdálkodási rendszer fejlesztése a Nyugat-dunántúli Regionális Hulladékgazdálkodási Önkormányzati Társulás területén megnevezésű projekt megvalósítása érdekében a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában foglalt hulladékgazdálkodási önkormányzati feladatát átadja a Nyugat-dunántúli Regionális Hulladékgazdálkodási Önkormányzati Társulás részére 2018. január hó 01. napjával és ezzel egyidejűleg a hulladékról szóló 2012. évi CLXXXV. törvény 33-34. §-aiban meghatározott közszolgáltató kiválasztására és a közszolgáltatási szerződés megkötésére való jogot átruházza a Társulásra.
2. Bozsok községi Önkormányzatának Képviselő-testülete felhatalmazza a polgármestert a Nyugat-dunántúli Regionális Hulladékgazdálkodási Önkormányzati Társulás módosított Társulási Megállapodásának aláírására.

Határidő: azonnal

Felelős: Szél Józsefné polgármester

## III. HATÁROZATI JAVASLAT

Velem községi Önkormányzatának Képviselő-testülete KEHOP-3.2.1-15-2017-00018. azonosítószámú „Komplex hulladékgazdálkodási rendszer fejlesztése a Nyugat – dunántúli Regionális Hulladékgazdálkodási Önkormányzati Társulás területén” elnevezésű projekt műszaki tartalmára vonatkozó 1. és 2. számú mellékletben foglaltakat megismerték és jóváhagyják, továbbá vállalják a Projekt fenntartási időszak végéig az üzemeltetést.

Határidő: azonnal ill. folyamatos

Felelős: Szél Józsefné polgármester



